Disizos vanos

Ba’in bon’ora, sas dies perdidas
si bos podia a nou procurare,
cantu bene bos dia a impleare
e non comente bos hapo godidas.

S’omine est sempre prontu a disizare
cuddas caras primizias finidas,
ma si Deus li deret chentu vidas
no ischiat a tempus profittare.

E deo chi so maccu, bram’ancora
sos tempos isparidos senza fruttu
e passo turmentosu su presente.

Fantastichende si nd’andat cudd’ora
benit su benefiziu distruttu
e mai hap’a godire veramente.